TBSP เดินหน้าขยาย 3 ธุรกิจใหม่-ศึกษาแผน CLMV หนุนผลงานปี 62 โตต่อเนื่อง
TBSP เดินหน้าขยาย 3 ธุรกิจใหม่-ศึกษาแผน CLMV หนุนผลงานปี 62 โตต่อเนื่อง
TBSP เดินหน้าขยาย 3 ธุรกิจใหม่-ศึกษาแผน CLMV หนุนผลงานปี 62 โตต่อเนื่อง
6 ก.ย. 2562

นายณฐพงศ์ พินิตพงศ์กุล กรรมการผู้จัดการ บริษัท ทีบีเอสพี จำกัด (มหาชน) หรือ TBSP เปิดเผยว่า ภาพรวมธุรกิจปี 2562 จะเติบโตต่อเนื่องจากปี 2561 มุ่งเน้นขยายธุรกิจใหม่ที่เป็นโอกาส ตามความก้าวหน้าของเทคโนโลยี ด้วยทีมวิจัยและพัฒนาร่วมกับคู่ค้า เพื่อขยายโอกาสในการต่อยอดธุรกิจร่วมกัน
โดยในปี 2562 บริษัทเดินหน้าขยายธุรกิจใหม่ ได้แก่ ธุรกิจโซลูชั่นจัดการข้อมูลดิจิทัล (Digital Solution) ธุรกิจฉลากป้องกันการปลอมแปลง (Brand Protection Solution) และกลุ่มธุรกิจให้บริการจัดการด้านโรงงานอัจฉริยะด้วยอุปกรณ์เชื่อมต่อถึงกัน (Smart Factory &amp; IoT) ซึ่งมีสัดส่วนรายได้รวมอยู่ที่ 18% ของรายได้จากการขายและบริการในช่วงครึ่งปีแรก ซึ่งเป็นธุรกิจที่มีแนวโน้มการเติบโตอย่างโดดเด่น กลุ่มลูกค้าหลักของบริษัทฯ ในธุรกิจนี้ ได้แก่ กลุ่มธุรกิจภาคเอกชนขนาดเล็กไปจนถึงขนาดใหญ่ กลุ่มสินค้าที่ต้องการป้องกันการปลอมแปลง เป็นต้น
ขณะที่ธุรกิจเดิม ได้แก่ ธุรกิจสิ่งพิมพ์ แบบฟอร์มทางธุรกิจ บัตรพลาสติก และอื่นๆ ซึ่งมีสัดส่วนรายได้อยู่ที่ 77% ของรายได้จากการขายและบริการในช่วงครึ่งปีแรก กลุ่มลูกค้าหลักของบริษัทฯ ในธุรกิจนี้ ยังคงเป็นกลุ่มภาคการเงิน
นอกจากนี้ อยู่ระหว่างศึกษาการลงทุนกลุ่มประเทศ CLMV เพิ่มเติม และการจับมือกับพันธมิตรใหม่ๆ เพื่อขยายโอกาสการเติบโตร่วมกัน ล่าสุด ในฐานที่ TBSP เชี่ยวชาญในธุรกิจโซลูชั่นจัดการข้อมูลดิจิทัล จับมือกับ บริษัท บิทคับ บล็อกเชนเทคโนโลยี จำกัด เพื่อร่วมพัฒนาระบบเทคโนโลยีบล็อกเชน ให้มีความปลอดภัย และมีเสถียรภาพมากขึ้น สะท้อนภาพเทคโนโลยีถูกนำเข้ามาปฏิวัติใช้ในยุคดิจิทัล  ทดแทนสิ่งพิมพ์ที่ป้องกันการปลอมแปลงในรูปแบบต่างๆ  สอดคล้องกับกลยุทธ์หลักที่ TBSP จะเดินต่อไป
“ในปี 2562 เชื่อว่าจะเป็นอีกปีที่ TBSP เติบโตอย่างแข็งแกร่ง จากการรุกขยายไปยังธุรกิจใหม่ตั้งแต่ปี 2561 ที่ผ่านมา ได้รับการตอบรับจากลูกค้ามากขึ้น และมองว่า ภาพรวมธุรกิจในช่วงครึ่งปีหลัง ยังเป็นช่วงที่ดีของเรา โดยเฉพาะแนวโน้มไตรมาส 4/2562 คาดว่าจะมีงานโปรเจ็กต์หลายโครงการที่ถูกเลื่อนออกไปก่อนหน้านี้ ทยอยเข้ามาในช่วงโค้งสุดท้ายของปี สนับสนุนโอกาสให้ TBSP รับงานเพิ่มขึ้น และยังคงเดินตามแผนการเติบโตในระยะยาว” นายณฐพงศ์ กล่าว
สำหรับผลประกอบการงวด 6 เดือนแรกของปี 2562  มีรายได้จากการขายและให้บริการ 560 ล้านบาท เพิ่มขึ้นราว 6% จากงวดเดียวกันของปีก่อนอยู่ที่ 530 ล้านบาท กำไรสุทธิ 113 ล้านบาท เพิ่มขึ้น 1,229% จากงวดเดียวกันของปีก่อนอยู่ที่ 8.5 ล้านบาท
ทั้งนี้ ภาพรวมข้อมูลผู้ถือหุ้น ณ วันที่ 6 กันยายน 2562 บริษัท ที.เค.เอส. เทคโนโลยี จำกัด (มหาชน) ถือหุ้น TBSP สัดส่วน 79.74% ของจำนวนหุ้นทั้งหมดที่ 87,717,83  ล้านหุ้น